### Resumé

Kommunerne har tidligere haft ansvaret for opkrævning af grundskyld og ejendomsbidrag. Som følge af Boligskatteforliget overtog Skattestyrelsen pr. 1. januar 2024 opkrævning af grundskyld, og kommunerne skal fremover kun opkræve ejendomsbidrag.

Som følge af ændringer i de understøttende IT-systemer kan Vejle Kommune dog ikke længere samle flere opkrævninger på én regning, som det tidligere var praksis. Fremover skal kommunen sende tre separate regninger to gange årligt i stedet for én samlet regning to gange årligt.

Helge Overgaard giver mulighed for at kommunerne kan opkræve i enten én eller to lige store rater, med forfald i den 1. i de måneder, som kommunalbestyrelsen beslutter. For at reducere forvirring for borgerne og lette den administrative byrde foreslås det, at opkrævningerne i stedet sendes én gang om året med forfald 1. januar.

### Sagsfremstilling

1. januar 2024 overtog Skattestyrelsen opkrævningen af grundskyld, hvilket betyder, at kommunerne ikke længere står for denne opgave.

Ved overdragelsen til Skattestyrelsen overfører kommunerne både opgaver og ressourcer. I Vejle Kommune opstår dog en ubalance, fordi vi hidtil har løst opgaverne mere effektivt end gennemsnittet. Dette skaber en lokal udfordring for Vejle og Opkrævningsenheden i de kommende år. Problemet blev drøftet under de seneste budgetforhandlinger.

Tidligere har kommunerne samlet flere ydelser på én opkrævning, som blev sendt to gange om året (1. januar og 1. juli). Disse ydelser inkluderede:

1. Grundskyld (Ejendomsskat)
2. Skorstensfejer
3. Vejvedligeholdelse
4. Rottebekæmpelse
5. Tømning af septiktank
6. Renovation
7. Statsafgift på vandafledning

Skattestyrelsen overtager opkrævningen af grundskyld (punkt 1), men de øvrige ydelser forbliver hos kommunen. Som følge af ændringer i IT-systemerne kan alle ydelserne dog ikke længere opkræves samlet på én regning.

Fremover vil:

* Punkt 6 (renovation) og punkt 7 (statsafgift) blive opkrævet separat på hver sin opkrævning.
* Punkterne 2-5 kan fortsat opkræves samlet.

Dette betyder, at Vejle Kommune fremover skal sende tre separate regninger to gange årligt, i stedet for én samlet regning to gange årligt. Denne ændring vil formentlig skabe forvirring for borgerne og samtidig øge kommunens administrative arbejdsbyrde, svarende til et halvt årsværk.

Det foreslås derfor, at Vejle Kommune, ligesom flere andre kommuner, kun opkræver én gang årligt. Det vil reducere antallet af regninger til borgerne fra seks til tre om året og lette det administrative pres.

### Økonomi

Den samlede opkrævning forventes at være omkring 215 mio. kr., fordelt på ca. 41.500 borgere og virksomheder. Det svarer til en gennemsnitlig årlig opkrævning på ca. 5.000 kr.

Hvis opkrævningen ændres til én gang årligt, vil kommunen sandsynligvis miste halvdelen af de nuværende indtægter fra rykkergebyrer. Denne tabte indtægt kan dog forventeligt opvejes af renteindtægter fra de fremrykkede betalinger.

Den samlede effekt på indtægterne fra både rykkergebyrer og renter vil blive vurderet i forbindelse med halvårsregnskabet for 2025 og budgetlægningen for 2026.

### Sagens videre forløb

Sagen skal behandles af Økonomiudvalget og Byrådet.

### Historik

#### Kommunaldirektøren indstiller, den 28. oktober 2024, punkt 237:

At ejendomsbidragene fra 1. januar 2025 opkræves én gang årligt med forfald 1. januar, og dermed at opkrævningspolitikken justeres med virkning fra 1. januar 2025.

#### Beslutning fra Økonomiudvalget, den 28. oktober 2024, punkt 237:

Anbefales.

Frederikke Laursen tog forbehold for sin stillingtagen til Byrådets behandling af sagen.

### Beslutning

Godkendt.

Fraværende:

Klara Schultz. I stedet mødte Poul Berg.

Anna Christensen. I stedet mødte Villads Gregersen El-Ahmad.